Paneel moet sê oor nuwe taksbaasŉ Paneel is aangestel om onderhoude te voer met kandidate op ŉ kortlys vir die pos van kommissaris van die SAID. (Foto: ANA) Tito Mboweni, minister van finansies, het ŉ paneel aangestel om onderhoude te voer met kandidate op ŉ kortlys vir die pos van kommissaris van die Suid-Afrikaanse Inkomstediens (SAID). Die departement van finansies het in ’n verklaring gesê Mboweni sal ŉ oog oor die aanstellingsproses hou en sal die paneel se aanbevelings aan die president voorlê vir oorweging. Volgens die verklaring moet aanbevelings wat deur die Nugent-kommissie gemaak is in aanmerking geneem word tydens die aanstellingsproses. Die Nugent-kommissie het in 2018 voorgestel dat pres. Cyril Ramaphosa die voormalige kommissaris van die SAID, Tom Moyane, moet afdank. Trevor Manuel, voormalige minister van finansies, gaan die voorsitterstoel tydens die onderhoude inneem. Angela Bester, regter Dennis Davis, Sindi Mabaso-Koyana, Ismail Momoniat, adv. Thandi Orleyn en Fezekile Tshiqi dien ook op die paneel. Volgens die departement is die aanstellingsproses reeds aan die gang en sal dit na verwagting binne die volgende paar weke afgehandel word.